Slovenia pyytää EU:lta poliiseja rajavalvontaan



Slovenia pyytää EU:lta poliisiapua Kroatian-vastaisen rajansa valvontaan, kertoo maan presidentti. Sloveniaan on tullut lähes 20 000 pakolaista viime perjantain jälkeen.

Pakolaiset ovat etsineet uusia reittejä Schengen-alueelle sen jälkeen, kun Unkari sulki etelärajansa.

Slovenian hallitus esitti lakia, jonka pohjalta armeija voi tulla poliisin avuksi valvomaan maan rajoja.

Hallitus käsitteli pakolaiskriisiä läpi yön jatkuneessa hätäistunnossa. Parlamentin odotetaan hyväksyvän lakiesityksen myöhemmin tänään.

- Tämä ei kuitenkaan tarkoita poikkeustilan julistamista, pääministeri Miro Cerar sanoi toimittajille aamulla.

Sloveniaan saapui eilen 8 000 pakolaista ja siirtolaista, joista ainoastaan 2 000 jatkoi matkaansa Itävaltaan. Slovenian pyrkimyksenä on ollut rajoittaa päivittäinen tulijoiden määrä noin 2 500:aan.

MAINOS - juttu jatkuu mainoksen jälkeen MAINOS - mainos päättyy

Hallituksen mukaan tulijoiden määrä kolmen viime päivän aikana on enemmän kuin mistä maa voi kuvitella selviytyvänsä. Slovenia on pienin maa Balkanin pakolaisreitillä, ja sillä on hyvin rajalliset mahdollisuudet rajavalvontaan ja pakolaisista huolehtimiseen, hallitus huomauttaa.